Vruntlike grote unde wes wii gudes vormogen tovorn. Ersamen heren unde guden vrunde. Juwen breff, inholdende de utscrift enes breves van heren Kersten Niclisson, hovedmanne tho Wyborch, mit anderen worden etc. hebben wii entfangen unde wol vornomen. Unde also he scrivet van den saken Johan Wreden etc., so hebben wii eme gescreven allir zake legenicheid in desseme bigebundenen breve unde bidden juw denzulven breff eme vordan to benalende, also gi erst kunnen unde mogen. Unde wante gi, leven heren, wol weten, dat zik her Johan Katersberch mit synen vrunden vaken unde vele geboden hevet, siner zake to blivende bii den steden unde bi mer guden luden to vruntschopen edder tho rechte, so bidden wii, datzulve mit juwer wiisheid underwisinge dem zulven hern Kersten ok to scrivende unde uns dar ane mede to entschuldygende, alzo wii in geliken off groteren saken gerne dencken wedder to donde. – – – – – – – – – – – – – – – Gegeven under unser secrete des dinxstages vor nativitatis Johannis baptiste int jar etc. xxv. Borgermeistere unde radmanne der stad Darpte. Adress: Den ersamen unde vorzichtigen, wysen mannen, heren borgermeistern unde raadmannen to Revele, mit ersamicheid dandum.